РЕПУБЛИКА СРБИЈА

НАРОДНА СКУПШТИНА

01 Број 06-2/476-21

25. новембар 2021. године

Б е о г р а д

**З А П И С Н И К**

**ОСМЕ СЕДНИЦЕ ДРУГОГ РЕДОВНОГ ЗАСЕДАЊА**

**НАРОДНЕ СКУПШТИНЕ РЕПУБЛИКЕ СРБИЈЕ У 2021. ГОДИНИ,**

**ОДРЖАНЕ 25. НОВЕМБРА 2021. ГОДИНЕ**

Седница је почела у 10 часова и 25 минута.

Седници је председавао Ивица Дачић, председник Народне скупштине.

Председник је, на основу службене евиденције о присутности народних посланика, констатовао да седници присуствују 103 народна посланика, а применом електронског система за гласање утврђено је да је у сали присутно 130 народних посланика, односно да је присутна већина од укупног броја народних посланика и да постоје услови за рад Народне скупштине, у смислу члана 88. став 5. Пословника Народне скупштине.

На основу члана 287. Пословника, обавештења, односно објашњења су затражили народни посланици: Милија Милетић, заменик председника Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“ - од Министарства одбране, Снежана Пауновић, заменик председника Посланичке групе СОЦИЈАЛИСТИЧКА ПАРТИЈА СРБИЈЕ (СПС) - од председника Владе и др Угљеша Мрдић, представник Посланичке групе „Александар Вучић - за нашу децу“ - од Заштитника грађана, Повереника за заштиту равноправности и надлежних институција.

\*

\* \*

Народна скупштина је, сходно члану 27. став 5. Закона о избору народних посланика, а на основу Одлуке Републичке изборне комисије о додели мандата народног посланика ради попуне упражњеног посланичког места у Народној скупштини и Извештаја Одбора за административно-буџетска и мандатно-имунитетска питања, констатовала потврђивање мандата народном посланику др Амели Лукач Зоранић, изабраној са Изборне листе „Академик Муамер Зукорлић – Само право – Странка правде и помирења (СПП) – Демократска партија Македонаца (ДПМ)/ Akademik Muamer Zukorlić – Samo pravo – Stranka pravde i pomirenja (SPP) – Demokratska partija Makedonaca (DPM)/ Академик Муамер Зукорлић – Само право – Странка на правда и помиреније (СПП) – Демократска партија на Македонците (ДПМ)“.

Затим је народни посланик др Амелa Лукач Зоранић, сагласно члану 17. Закона о Народној скупштини, положила заклетву, након чега јој је председник честитао на избору и пожелео joj успех у будућем раду.

\* \*

\*

Председник је обавестио да је спречен да седници присуствује народни посланик Милан Урошевић.

Према евиденцији Службе Народне скупштине, седници нису присуствовали, а нису обавестили председника о спречености, народни посланици: Загорка Алексић, Душан Бајатовић, Арђенд Бајрами, др Марко Богдановић, Јосип Броз, Братимир Васиљeвић, Јелисавета Вељковић, Младен Грујић, Владимир Ђукановић, Милан Ђурица, Нинослав Ерић, доц. др Илија Животић, Владан Заграђанин, Шаип Камбери, Драгомир Карић, Нандор Киш, Горан Ковачевић, Јован Колунџија, Маријана Крајновић, Стефан Кркобабић, Софија Максимовић, Весна Марковић, Рајка Матовић, др Милорад Мијатовић, Милутин Мркоњић, Оливера Недељковић, Слађана Николић, проф. др Александра Павловић Марковић, Лав-Глигорије Пајкић, Горан Пекарски, Мира Петровић, Тамара Пилиповић, Милена Поповић, Мисала Пременковић, Драгана Радиновић, проф. др Горан Тасић, Радован Тврдишић, Смиља Тишма, Ацо Петровић, Љиљана Кузмановић-Вујаковић, Марина Мирковић, Мина Китановић, Никола Кожовић, Јелена Стевановић и Момчило Вуксановић.

Народна скупштина је, већином гласова (од 137 присутних народних посланика, 128 је гласало за, а девет није гласало), утврдила дневни ред Осме седнице Другог редовног заседања Народне скупштине Републике Србије у 2021. години, у целини.

Тако утврђен дневни ред је следећи:

1. **Предлог закона о референдуму и народној иницијативи**, који је поднела Влада (број 011-2003/21 од 9. новембра 2021. године).

Председник је, сагласно члану 90. став 1. Пословника Народне скупштине, обавестио да су позвани да седници присуствују: Марија Обрадовић, министар државне управе и локалне самоуправе, Маја Мачужић Пузић, државни секретар у Министарству државне управе и локалне самоуправе, Саша Могић, начелник Одељења у Министарству државне управе и локалне самоуправе и Милан Чуљковић, из Министарства државне управе и локалне самоуправе.

Затим је Народна скупштина прешла на рад по утврђеном дневном реду седнице, односно на начелни претрес о **1. тачки дневног реда - ПРЕДЛОГУ ЗАКОНА О РЕФЕРЕНДУМУ И НАРОДНОЈ ИНИЦИЈАТИВИ**.

Председник је, сагласно члану 157. став 1. Пословника, отворио начелни претрес o Предлогу закона.

Уводно излагање о Предлогу закона поднела је представник предлагача Марија Обрадовић, министар државне управе и локалне самоуправе.

У начелном претресу о Предлогу закона учествовали су народни посланици: Ђорђе Дабић, известилац Одбора за правосуђе, државну управу и локалну самоуправу (затим је председавајућа Марија Јевђић, потпредседник Народне скупштине, сагласно члану 27. и члану 87. ст. 2. и 3. Пословника, продужила рад седнице Народне скупштине и после 18,00 часова), проф. др Јахја Фехратовић, представник Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“, Селма Кучевић, представник Посланичке групе УЈЕДИЊЕНА ДОЛИНА - СДА САНЏАКА, др Балинт Пастор, председник Посланичке групе САВЕЗ ВОЈВОЂАНСКИХ МАЂАРА, Живота Старчевић, заменик председника Посланичке групе ЈЕДИНСТВЕНА СРБИЈА (ЈС), Наташа Михаиловић - Вацић, заменик председника Посланичке групе Социјалдемократска партија Србије, Јелена Жарић Ковачевић, представник Посланичке групе „Александар Вучић - за нашу децу“, Ђорђе Милићевић, председник Посланичке групе СОЦИЈАЛИСТИЧКА ПАРТИЈА СРБИЈЕ (СПС), Милија Милетић, Владан Глишић (реплицирали су му народни посланици Јелена Жарић Ковачевић и Братислав Југовић, након чега се за реч јавила министар Марија Обрадовић), проф. др Марко Атлагић, др Муамер Бачевац, Елвира Ковач, Дејан Кесар и Милија Милетић, заменик председника Посланичке групе „СТРАНКА ПРАВДЕ И ПОМИРЕЊА СПП - УЈЕДИЊЕНА СЕЉАЧКА СТРАНКА УСС“, као и министар Марија Обрадовић, после чијег излагања је председавајући др Владимир Орлић, потпредседник Народне скупштине, у складу са чл. 27. и 205. Пословника, одредио паузу до 16,00 часова.

После паузе, седница је настављена у 16 часова и 10 минута.

У складу са чланом 205. Пословника Народне скупштине, приступљено је постављању посланичких питања, у времену од 16,00 до 19,00 часова.

Пре преласка на постављање посланичких питања, председник Народне скупштине је подсетио на одредбе Пословника које се односе на начин постављања посланичких питања.

Посланичка питања поставили су народни посланици: Владан Глишић - Ани Брнабић, председнику Владе, која је дала одговор, након чега је народни посланик Владан Глишић коментарисао одговор, a oдговориле су и проф. др Зорана З. Михајловић, потпредседница Владе и министар рударства и енергетике и Анђелка Атанасковић, министар привреде, после чега је народни посланик Владан Глишић коментарисао и овe одговорe, Самир Тандир – председнику Владе и министру проф. др Зорани З. Михајловић, које су одговориле на питања, након чега је народни посланик Самир Тандир коментарисао одговоре и поставио допунско питање председнику Владе, Радомиру Ратку Дмитровићу, министру за бригу о породици и демографију и Новици Тончеву, министру без портфеља, а одговоре су дали министар Новица Тончев и министар Радомир Ратко Дмитровић, после чега је народни посланик Самир Тандир коментарисао и ове одговоре, Бранимир Јовановић - председнику Владе, која је дала одговор, након чега је народни посланик Бранимир Јовановић поставио допунско питање председнику Владе, која је одговорила, после чега је народни посланик Бранимир Јовановић коментарисао овај одговор, др Емеше Ури - председнику Владе, а одговорили су председник Владе, министар Радомир Ратко Дмитровић и министар проф. др Зорана З. Михајловић, након чега је народни посланик др Емеше Ури коментарисала одговоре и поставила допунско питање др Златибору Лончару, министру здравља, који је одговорио, после чега је народни посланик др Емеше Ури коментарисала и овај одговор, Живота Старчевић – председнику Владе, министру проф. др Зорани З. Михајловић и проф. др Дарији Кисић-Тепавчевић, министру за рад, запошљавање, борачка и социјална питања, а одговор је дала министар проф. др Зорана З. Михајловић, након чега је народни посланик Живота Старчевић коментарисао одговор и поставио допунско питање председнику Владе, која је одговорила, после чега је народни посланик Живота Старчевић коментарисао и овај одговор, Радован Арежина - министру проф. др Зорани З. Михајловић, која је дала одговор, након чега је народни посланик Радован Арежина коментарисао одговор и поставио допунско питање министру проф. др Зорани З. Михајловић, која је одговорила, после чега је народни посланик Радован Арежина коментарисао и овај одговор, Милимир Вујадиновић - председнику Владе, која је дала одговор, након чега је народни посланик Милимир Вујадиновић коментарисао одговор и поставио допунско питање Бранку Ружићу, првом потпредседнику Владе и министру просвете, науке и технолошког развоја, који је одговорио, после чега је народни посланик Милимир Вујадиновић коментарисао и овај одговор и Милија Милетић – председнику Владе и министру Новици Тончеву, који су одговорили на питања, након чега је народни посланик Милија Милетић коментарисао одговоре и поставио допунско питање министру проф. др Дарији Кисић-Тепавчевић и министру Анђелки Атанасковић, које су одговориле, после чега је народни посланик Милија Милетић коментарисао и ове одговоре, а затим се председник захвалио председнику и члановима Владе на учешћу у раду.

Затим је Народна скупштина наставила рад по дневном реду седнице.

Председник је закључио начелни претрес о Предлогу закона о референдуму и народној иницијативи и, сагласно члану 87. став 5. Пословника, одредио четвртак, 25. новембар 2021. године, са почетком у 19 часова и два минута, као Дан за гласање о тачки дневног реда Осме седнице Другог редовног заседања Народне скупштине Републике Србије у 2021. години.

Применом електронског система за гласање утврђено је да је у сали присутно 169 народних посланика, односно да је присутна већина од укупног броја народних посланика и да постоје услови за одлучивање.

Затим је Народна скупштина прешла на одлучивање о **1. тачки дневног реда - ПРЕДЛОГУ ЗАКОНА О РЕФЕРЕНДУМУ И НАРОДНОЈ ИНИЦИЈАТИВИ**.

Пошто је Народна скупштина обавила претрес Предлога закона у начелу, а с обзиром на то да на Предлог закона нису поднети амандмани, Народна скупштина је, већином гласова свих народних посланика (од 180 присутних народних посланика, 178 је гласало за, а два су била против), прихватила Предлог закона, у начелу.

Народна скупштина је посебно одлучила да постоје нарочито оправдани разлози за ступање закона на снагу у року краћем од осам дана од дана његовог објављивања (од 180 присутних народних посланика, 178 је гласало за, а два су била против).

Народна скупштина је, већином гласова свих народних посланика (од 180 присутних народних посланика, 178 је гласало за, а два су била против), усвојила Предлог закона о референдуму и народној иницијативи, у целини.

Пошто је Народна скупштина обавила разматрање и одлучивање о јединој тачки дневног реда седнице, председник Народне скупштине је, сагласно члану 102. Пословника, закључио Осму седницу Другог редовног заседања Народне скупштине Републике Србије у 2021. години.

Седница је закључена у 19 часова и 10 минута.

ГЕНЕРАЛНИ СЕКРЕТАР ПРЕДСЕДНИК

 Вељко Одаловић Ивица Дачић